বাজির দোকানে ভয়াবহ অগ্নিকাণ্ড, ঝলসে মৃত্যু ৩ শিশু সহ ৫ জনের

ওয়েব ডেস্ক: বাজির দোকানে ভয়াবহ অগ্নিকাণ্ড (Fire Broke Out)। আগুনে ঝলসে মর্মান্তিক মৃত্যু তিন শিশু-সহ পাঁচ জনের। সোমবার দুপুরে ঝাড়খণ্ডের (Jharkhand) গড়োয়া জেলার রঙ্কা থানা এলাকার গোদারমানা বাজারে এই দুর্ঘটনা ঘটে। স্থানীয় সূত্রের খবর, আগুন লাগার সময় দোকানের ভেতরে বেশ কয়েকজন ছিলেন।

পুলিশ সূত্রে জানা গিয়েছে, সোমবার দুপুর সাড়ে ১২টা নাগাদ দোকানে রাখা কাঠের তক্তায় আচমকা আগুন ধরে যায়। মুহূর্তের মধ্যে আগুন চারদিকে ছড়িয়ে পড়ে। ঘটনাস্থলে উপস্থিত লোকজন দ্রুত উদ্ধারকাজ শুরু করলেও শেষরক্ষা হয়নি। গুরুতর দগ্ধ অবস্থায় কয়েকজনকে হাসপাতালে নিয়ে যাওয়া হলে চিকিৎসকেরা পাঁচ জনকে মৃত ঘোষণা করেন।

আরও পড়ুন: ছত্তিশগড়ের প্রাক্তন মুখ্যমন্ত্রী ভূপেশ বাঘেল ও তার পুত্রের বাড়িতে ইডির হানা

গড়োয়ার পুলিশ সুপার দীপক পাণ্ডে জানিয়েছেন, ‘‘একটি বাজির দোকানে অগ্নিকাণ্ডের ফলে পাঁচ জনের মৃত্যু হয়েছে, যাদের মধ্যে তিন জন শিশু। আমরা ঘটনার তদন্ত শুরু করেছি।’’ তবে কীভাবে আগুন লেগেছে, তা এখনও স্পষ্ট নয় বলে জানিয়েছেন রঙ্কার এসডিপিও রোহিত রঞ্জন সিং। জেলা প্রশাসন ইতিমধ্যেই ঘটনার তদন্ত শুরু করেছে। মৃতের সংখ্যা আরও বাড়তে পারে বলে আশঙ্কা করছেন স্থানীয়রা।

এদিকে ভয়াবহ এই দুর্ঘটনায় শোক প্রকাশ করেছেন ঝাড়খণ্ডের রাজ্যপাল সন্তোষকুমার গঙ্গোয়ার এবং মুখ্যমন্ত্রী হেমন্ত সোরেন (Hemant Soren)। এক্স হ্যান্ডেলে মুখ্যমন্ত্রী লিখেছেন, ‘‘গড়োয়ার রঙ্কা থানা এলাকায় একটি বাজির দোকানে আগুন লেগে পাঁচ জনের মৃত্যুর খবর হৃদয়বিদারক। ‘মারাং বুরু’ মৃতদের আত্মার শান্তি দান করুন এবং শোকাহত পরিবারগুলিকে এই অপূরণীয় ক্ষতি সহ্য করার শক্তি দিন।’’

দেখুন আরও খবর: